stanford-oval/wikipedia huggingface dataset:
Sisältömarkkinointi
Yritysjournalismi

Joidenkin alan keskustelijoiden mukaan yritysjournalismi on synonyymi käsitteelle sisältömarkkinointi. Myös yritysjournalismi määritellään markkinoinnin keinoksi, jonka tavoite on kasvattaa yrityksen liiketoimintaa ja vaikuttaa ihmisten mielikuviin tuottamalla heille tietoa, jonka he kokevat arvokkaaksi. Esimerkkejä yritysjournalismista ovat muun muassa asiakas-, jäsen- ja henkilöstölehdet, verkkopalvelut sekä yritysten blogit. Hyvään yritysjournalistiseen tapaan kuuluu viestin lähettäjän ja hänen tarkoitusperiensä selkeä esiintuonti sekä viestin vastaanottajan mahdollisuus kieltäytyä vastaanottamasta viestiä.lähde?
Termin yritysjournalismi toi suomalaiseen markkinointiviestintäalan keskusteluun vuoden 2005 paikkeilla asiakaslehtien tekijäyritys Kynämies. Käsite herätti keskustelua, jossa monet saman alan yritysten edustajat ilmoittivat mieluummin käyttävänsä termejä yhteisö- tai sidosryhmäviestintä kuin journalismi. Termi sisältömarkkinointi on kansainvälisestikin uusi, se alkoi yleistyä nopeasti vasta vuonna 2011.
Digitaalinen sisältömarkkinointi

Digitaalisen sisällön markkinoinnissa, joka on hallintaprosessi, hyödynnetään digitaalisia tuotteita eri sähköisissä kanavissa asiakkaiden tarpeiden tunnistamiseksi, ennakoimiseksi ja täyttämiseksi.
Sähköisillä palveluilla tarkoitetaan vuorovaikutteisia verkkopalveluja. Sähköisessä palvelussa asiakkaan ja organisaatioiden välinen vuorovaikutus tapahtuu pääasiassa verkkotekniikoiden avulla, kuten sähköpostin, puhelimen ja verkkokeskusteluikkunoiden avulla. Sähköiset palvelut eroavat perinteisistä palveluista, eivätkä etäisyys- ja aikarajoitukset vaikuta niihin. Sähköisten palvelujen kautta tapahtuvaa digitaalisen sisällön markkinointia tarjotaan yleensä yhdessä muiden markkinointitavoitteiden saavuttamiseen tarkoitettujen kanavien kanssa, kuten henkilökohtaisten, sähköposti- ja muiden etäpalvelujen kanssa.
Yleinen suorituskyky

Sisältömarkkinoinnin onnistumisen määrittävät mittarit ovat usein sidoksissa kampanjan alkuperäisiin tavoitteisiin.
Sisältömarkkinoinnin ammattilainen voi esimerkiksi mitata eri sitoutumis- ja konversiolukuja kunkin tavoitteen osalta:
Yleinen suorituskyky > Brändin tunnistettavuus

Yritysten, jotka pyrkivät tavoittamaan enemmän asiakkaita, kannattaa kiinnittää huomiota kävijöiden määrän lisäämiseen ja vuorovaikutuksen laatuun. Perinteisiä volyymimittareita ovat muun muassa sivun kävijämäärä ja kerättyjen sähköpostien määrä, kun taas sivulla vietetty aika ja klikkaukset muille sivuille/valokuviin ovat hyviä sitoutumisen indikaattoreita.
Yleinen suorituskyky > Brändin terveysindikaattorit

Yritykset haluavat mitata viestiensä vaikutusta kuluttajiin. Bränditerveydellä tarkoitetaan yrityksen saamaa positiivista tai negatiivista palautetta. Se mittaa myös sitä, kuinka tärkeä brändi on kuluttajille. Tämän avulla yritykset haluavat selvittää, vaikuttaako tuotemerkin maine asiakkaiden ostopäätöksiin.
Luettelo Keski-Maan sivuhahmoista

Tämä on luettelo J. R. R. Tolkienin luoman kuvitteellisen Keski-Maan sivuhahmoista. Hahmot, joista on artikkeli, ei listata tässä. Hahmot esiintyvät kirjoissa Hobitti eli sinne ja takaisin, Taru sormusten herrasta tai Keskeneräisten tarujen kirja. Osa tässä luetelluista hahmoista esiintyy vain elokuvissa ja oheismateriaalissa, eli ne eivät ole Tolkienin luomia. Elokuvia ovat Peter Jacksonin ohjaamat Hobitti-trilogia ja Taru sormusten herrasta -trilogia.
Hobitit > Brii > Nob ja Bob

olivat Briin kylässä työskenteleviä hobitteja.
Hobitit > Kontu > Vili Valkojalka

Konnun pormestari Sormuksen sodan aikana. Kun velho Saruman Valkoisen joukot miehittivät Konnun ja alkoivat saastuttaa maata, Vili lähti yksin tekemään valitusta hobittien saamasta huonosta kohtelusta. Hänet otettiin kiinni ja raahattiin Umpikoloihin eli täysin umpinaisiksi muurattuihin hobitinkoloihin. Frodo Reppulin palattua ystäviensä kanssa seikkailultaan Valkojalka ja muut Umpikoloihin vangitut hobitit vapautettiin. Pitkän toipumisen jälkeen Vili Valkojalka palasi takaisin pormestarin tehtäviin, muttei kovin pitkäksi aikaa.
Hobitit > Kontu > Fredegar Bolger

Fredegar "Pulla" Bolger on Frodon, Samn, Merrin ja Pippinin ystävä, joka jää Kontuun, muiden lähtiessä viemään Sormusta Rivendelliin.
Hobitit > Kontu > Hamfast Gamgi

Tuttavallisemmin Ukko, oli Samvais Gamgin isä.
Äijä Kaksjalka
Ukon naapuri.
Hobitit > Kontu > Isäntä ja rouva Magot

Magotin pariskunta omisti Bukinmaassa olevan Papuvainion tilan, jossa Frodo oli nuorena käynyt useasti sienivarkaissa. Kun Frodo jäi viimeisen kerran kiinni sienivarkaudesta, isäntä pelotteli vihaisilla koirillaan Frodoa niin, että tämä pelkäsi Magotia aikuisenakin. Isäntä osoittautui kuitenkin ystävälliseksi ja auttoi rouvineen Frodoa, Merriä ja Pippiniä näiden paetessa Mustia Ratsastajia. Mukaansa he saivat rouva Magotin varustaman korillisen sieniä.
Hobitit > Kontu > Ruusa Tölli

Kaunis hobittinainen, jonka kanssa Samvais Gamgi meni naimisiin ja sai lapsia. Ruusa kuolee Konnun ajanlaskussa vuonna 1482, 62 vuotta Sormuksen sodan jälkeen.
Hobitit > Kontu > Ted Hiesuli

Kontulainen eteläneljännyksen mylläri. Sarumanin, jota Konnun vallanneet roistot kutsuivat Sarkuksi, vallatessa Myllyn ja muuttaessa sen jokea saastuttavaksi mutteri- ja rataspesäksi, Hiesuli palveli häntä uskollisesti kiillottaen myllyn rattaita ja kunnioittaen häntä.
Hobitit > Kontu > Drogo Reppuli

Frodon isä. Hän kuoli vaimonsa Esikko Rankkibukin kanssa heidän ollessa veneellä Rankkivuossa. Sormuksen ritarien alussa hobitit keskustelevat juuri heidän kuolintavastaan. Ukko Gamgi kertoi heidän vain hukkuneen, vanha Niklas sanoi kuulleensa veneen uponneen juuri ruokapöydästä nousseen Drogon painosta. Ted Hiesulin isä taas kertoi kuulleensa Esikon työntäneen tahallaan Drogon yli laidan (tuntemattomasta syystä), mutta että Drogo onnistui kiskomaan myös vaimonsa mukaansa syvyyksiin. Varmaa tietoa ei ole.
Lobelia ja Otho Säkinheimo-Reppuli
Lobelia Säkinheimo-Reppuli (o.s. Piukkapaula) oli Bilbon Otho-serkun vaimo. He inhosivat Frodoa, koska menettivät mahdollisuutensa periä Bilbon omaisuuden Bilbon adoptoitua Frodon. Lobelia katsoi Bilbon omaisuuden kuuluvan itselleen ja varasteli Bilbon hopealusikoita.
Lotho Säkinheimo-Reppuli
Otho ja Lobelia Säkinheimo-Reppulin poika, josta ei yleisesti pidetty. Hänet tunnettiin liikanimellä Näppy. Lotho nousi Konnun näennäiseksi Johtajaksi Sarumanin vallan aikana.
Ihmiset > Esgaroth ja Laakso > Bain

Bard Jousimiehen poika. Hän nousi Laakson kaupungin kuninkaaksi vuonna 2977 Kolmatta Aikaa. Hän oli vallassa vielä vuonna 3001, mutta Sormuksen sodan aikoihin hän oli kuollut ja uudeksi kuninkaaksi oli noussut hänen poikansa Brand.
Bain esiintyy nuorena poikana Peter Jacksonin Hobitti-elokuvissa ja häntä näyttelee lapsinäyttelijä John Bell.
Ihmiset > Esgaroth ja Laakso > Brand

Bard Jousimiehen pojanpoika ja Bainin poika. Hän ja Laakson ihmiset taistelivat Sormuksen sodassa Dáin Rautajalan kääpiöarmeijan rinnalla. Laakson taistelussa Sauronin joukot lyötiin, mutta Brand ja Dáin menettivät henkensä.
Ihmiset > Esgaroth ja Laakso > Vanha Isäntä

Järvikaupunki Esgarothin johtaja, jota kiinnosti enemmän "kauppa ja tullit, lasti ja kulta" ja oli tarkkasilmäinen liiketoimissa. Vanhat laulut eivät häntä kiinnostaneet ja hän jopa epäili, ettei Thorin Tammikilpi ollut kuka väitti olevansa. Kun lohikäärme Smaug hyökkäsi kaupunkiin, Isäntä pakeni ensimmäisenä pelastaakseen oman nahkansa. Kun Bard Jousimies surmasi Smaugin ja paljasti olevansa Girionin jälkeläinen, kaupunkilaiset halusivat hänestä kuninkaan ja osoittivat olevansa kyllästyneitä Isäntään. Bard vannoi kuitenkin uskollisuutta Isännälle, kunnes voisi jälleenrakentaa Laakson kaupungin. Viiden armeijan taistelun jälkeen kun Bard sai haltuunsa neljännestoistaosan Ereborin aarteista, hän antoi suuren osan Isännälle. Balin-kääpiö kertoi Bilbo Reppulille Isännän lähteneen kullan kanssa ja menehtyneen erämaassa "toveriensa hylkäämänä".
Peter Jacksonin Hobitti-elokuvissa Isäntä kuvataan huomattavasti ilkeämpänä ja itsekkäämpänä ihmisenä. Hän oli päässyt asemaansa vilpillä ja juonitellut itselleen suurimman osan kaupunkilaisten rahoista. Tietäen Bardin olevan Girionin jälkeläinen, hän näkee tämän uhkana ja saa Esgarothin asukkaat puolelleen tukemalla Thorinin retkikuntaa. Pian tämän jälkeen hän antaa kaupungin vartijoille käskyn pidättää Bard. Kun Smaug hyökkäsi Esgarothiin, Isäntä ja kaupungin vartijat yrittivät paeta kaupungista veneellä, mukanaan kaikki kaupungin kulta. Hän kuolee, kun Smaugin ruumis putoaa hänen veneensä päälle. Elokuvissa Isäntää näyttelee Stephen Fry.
Ihmiset > Esgaroth ja Laakso > Sigrid ja Tilda

Vain Peter Jacksonin Hobitti-elokuvissa esiintyneet Bard Jousimiehen tyttäret ja Bainin sisarukset. Sigrid on perheen esikoinen ja Tilda kuopus, jonka synnyttämisessä Bardin vaimo kuoli.
Sigridiä ja Tildaa näyttelevät James Nesbittin tyttäret, Peggy ja Mary.
Ihmiset > Esgaroth ja Laakso > Alfrid

Vain Peter Jacksonin Hobitti-elokuvissa esiintynyt Esgarothin Isännän yksityissihteeri ja tämän palvelija. Tunnettu myös lisänimellä "Hännystelijä" (engl. Lickspittle). Hän ja Isäntä epäilevät molemmat Bardin juonittelevan heitä vastaan ja määräävät tämän pidätettäväksi. Hän on Isännän palvelijoista ainut, joka selviää hengissä Smaugin hyökkäyksestä. Aluksi hän yrittää ottaa komennon omiin nimiinsä, mutta saakin vain järveläisten vihat niskaansa ja alistuu Bardin palvelukseen. Lopulta hän kieltäytyy osallistumasta Viiden armeijan taisteluun ja pakenee kaupungista paljon kolikoita mukanaan. Elokuvan pidennetyssä versiossa katapultti lennättää hänet vahingossa yhden peikon kitaan, jolloin sekä Alfrid että peikko tukehtuvat ja kuolevat. Häntä näyttelee Ryan Gage.
Ihmiset > Esgaroth ja Laakso > Braga

Vain Peter Jacksonin Hobitti-elokuvissa esiintynyt Esgarothin vartioston kapteeni. Häntä näyttelee Michael Mitchinson.
Ihmiset > Brii > Viljami Voivalvatti

Briiläisen majatalon, Pomppivan Ponin, isäntä. On hyvissä väleissä Gandalfin kanssa, jonka vuoksi velho uskoi Voivalvatille kirjeen, jonka miehen tulisi postittaa Frodolle. Huonomuistisuutensa vuoksi hän kuitenkin unohti koko jutun, ja Frodo sai kirjeen vasta saavuttuaan itse Briihin.
Ihmiset > Brii > Bil Imarre

Kierosilmäinen ilkeä ihmismies, joka hobittien mukaan näytti samalta kuin Sarumanin rosvot. Myi Frodolle ja kumppaneille riutuneen ponin nimeltä Bill ja kavalsi hobitit Nazgûleille.
Ihmiset > Brii > Portti-Harri

Briin portinvartija.
Ihmiset > Rohan > Lothíriel

Lothíriel oli Dol Amrothin suuriruhtinaan Imrahilin tytär. Lothíriel meni naimisiin Rohanin kuninkaan Éomerin kanssa, ja he saivat ainakin yhden lapsen, Elfwine Kauniin, joka peri Rohanin kuninkuuden.
Lothírielilla oli ainakin kolme vanhempaa veljeä, joiden nimet olivat Elphir, Erchirion ja Amrothos.
Ihmiset > Rohan > Háma

Théodenille uskollinen Rohanin ratsastaja. Kuoli Helmin syvänteen taistelussa.
Ihmiset > Rohan > Gamling

Théodenin joukkojen johtaja Ämyrilinnan taistelussa.
Ihmiset > Rohan > Erkenbrand

Länsimannun marsalkka
Ihmiset > Rohan > Ghân-Buri-Ghân

Drúadanin metsän villi-ihmisten johtaja, joka puhui Keski-Maan yhteiskielen murretta. Hän johdatti Gondoriin matkalla olevat Rohanin ratsastajat läpi salaisen metsäpolun. Palkkioksi kuningas Théoden lupasi, ettei yksikään ihminen astu Druédanin metsään vastoin villi-ihmisten tahtoa, jos Mordor lyödään. Sauronin tuhon jälkeen Aragorn antoi metsän Ghân-Buri-Ghânille ja hänen kansalleen.
Ihmiset > Gondor > Madril

Vain Peter Jacksonin elokuvissa Taru sormusten herrasta: Kaksi tornia sekä Taru sormusten herrasta: Kuninkaan paluu esiintyvä Ithilienin samooja sekä Faramirin luotettu neuvonantaja.
Örkit ja hiidet > Sumuvuoret > Iso hiisi

Sumuvuorten hiisikuningas. Hän oli kaksi kertaa pidempi kuin muut hiidet ja hänellä oli hirmuisen iso pää. Kun vuonna 2941 Kolmatta Aikaa Ereborin retkellä Bilbo Reppuli ja kääpiöt joutuivat hiisien vangeiksi, heidät vietiin Ison hiiden eteen, joka uteli syytä miksi nämä kulkivat vuorilla. Kun hän näki Orkristin (jota hiidet kutsuivat Hutkiksi) Thorinin hallussa, hän määräsi tämän tapettavaksi. Mutta Gandalf surmasi Ison hiiden Glamdringin (jota hiidet kutsuivat Hatkaksi) avulla ja kääpiöt sekä Bilbo pääsivät pakenemaan.
Elokuvassa Hobitti – Odottamaton matka hiisikuningas oli toteutettu tietokoneanimoituna ja hänen äänensä elokuvaan teki Barry Humphries.
Örkit ja hiidet > Sumuvuoret > Hiisikuningas Gorkil

Esiintyi vain pelissä BfMe II. johti hiisiarmeijaansa Angmarista, Angmarin Noitakuninkaan entisestä Jättijängän linnoituksesta. Hän käytti aseenaan sapelia sekä pieniä taianomaisia toteemeja, jotka maahan lyötynä paljastivat kätketyt viholliset. Hän ratsasti valtavalla skorpionilla. Pelattaessa pahan tarinapelillä hän valtaa muun muassa Konnun, Harmaat Satamat ja on osallisena viimeisessä hyökkäyksessä Rivendelliin, ja Sauronin vallattua koko Keski-Maan, jää elämään luultavasti arvonsa mukaan yltäkylläisesti. Hyvän tarinapelissä hänet surmataan linnakkeensa porteille Glóinin ja Glorfindelin johdolla.
Örkit ja hiidet > Moria > Örkkipäällikkö

Nopea ja voimakas örkki, jonka oikeaa nimeä ei kerrottu. Sormuksen Saattueen ollessa Moriassa hän hyökkäsi Frodon kimppuun ja iski tätä peitsellä vatsaan. Iskun torjui Frodon Bilbolta saama mithril-paita, ja örkkipäällikkö kohtasi loppunsa Aragornin iskettyä hänen päänsä kahtia Andurílilla. Elokuvassa örkkipäällikön korvaa luolapeikko, joka myös iskee Frodoa. Peikko saa useita iskuja, ennen kuin kaatuu lopullisesti Legolasin nuolesta.
Örkit ja hiidet > Moria > Azog

Suuri nuijaa käyttelevä örkki ja Bolgin isä. Azogin tapettua Thrórin Moriassa kääpiöt lähtivät kostosotaan örkkejä vastaan. Azogin surmasi Dáin Rautajalka Náinin poika Azanulbizarin taistelussa Morian porteilla. Thorin surmasi Azogin myöhemmin samassa taistelussa sen jälkeen, kun kääpiöt olivat saaneet joukkonsa järjestykseen ja uuteen hyökkäykseen.
Hobitti-elokuvatrilogiassa Azog ei ole kuollut vaan elossa, ja haluaa kostaa kääpiö Thorinille, joka katkaisi Azanulbizarin taistelussa tämän käden. Azogia kutsutaan elokuvassa myös "Azog Turmelijaksi" sekä "Kalpeaksi örkiksi". Hän ja kaikki hänen käskyläisensä palvelevat itse Synkmetsän Noitaa (Sauron) ja he puhuvat lähes kokonaan vain Mustaa kieltä. Elokuvassa Hobitti – Odottamaton matka Balin kertoi Thorinin taistelusta Azogia vastaan. Thorin itse uskoi Azogin kuolleen, kunnes kohtasi tämän pian sen jälkeen, kun kääpiöiden retkikunta oli paennut hiisien luolista. Elokuvassa Smaugin autioittama maa Azog saa Sauronilta tehtäväkseen johtaa tämän örkkiarmeijaa, joten hän jättää Thorinin metsästyksen hänen poikansa Bolgin vastuulle. Beorn mainitsee, että Durinin suvun jäsenten tappamisen lisäksi Azog oli vanginnut nahanvaihtajia ja tappanut monet heistä. Elokuvan lopussa, Azogin johtama armeija lähtee Noiden käskemänä marssimaan kohti Ereboria. Elokuvassa Viiden armeijan taistelu, kun Smaug oli kuollut ja kääpiöt ottaneet Ereborin takaisin hallinttansa, Azogin johtama armeija lähestyi vuorta aikomuksenaan hyökätä sekä kääpiöiden että Esgarothin ihmisten ja Synkmetsän haltioiden kimppuun, ja lähetti Esgarothista palanneen Bolgin Gundabad-vuorelle valmistelemaan toinen armeija tulemaan perässä. Viiden armeijan taistelun lopussa Azog lävistää Thorinin kuolettavasti, mutta Thorin itse saa mahdollisuuden lävistää Azogin Orkristillä ja tappaa hänet.
Azogia näyttelee elokuvissa Manu Bennett.
Örkit ja hiidet > Moria > Bolg

Örkkien johtaja ja Azogin poika. Bolg nousi valtaan Moriassa Azogin kuoltua sodassa kääpiöitä vastaan. Bolg hallitsi Moriaa noin 150 vuotta ja johti örkkien ja hiisien armeijaa Viiden armeijan taistelussa Yksinäisellä vuorella. Taistelussa karhuksi muuttunut Beorn tappoi Bolgin. Myös muita muutoksia tehtiin.
Hobitti-elokuvatrilogian Bolg oli alun perin tarkoitus esittää haarniskaa käyttävänä ja punapartaisena örkkinä, kunnes hänet päätettiinkin trilogian toisessa ja kolmannessa osassa esittää enemmän isäänsä Azogia muistuttavana örkkinä. Elokuvassa Odottamaton matka nähtiin vain vilaukselta Azanulbizarin taistelussa Bolgin alkuperäinen versio taistelemassa Dwalinia vastaan, mutta hänen nimeään ei ole koskaan mainittu elokuvassa. Elokuvassa Smaugin autioittama maa hän sai vastuulleen Thorinin retkikunnan jahtaamisen, kun Azog sai Synkmetsän Noidalta (Sauron) tehtäväksi johtaa tämän suurta örkkiarmeijaa. Jahdin aikana Bolg ampui Kíliin Morgulin nuolen ja seurasi kääpiöitä järvikaupunki Esgarothiin, jossa joutui taisteluun Legolasia ja Taurielia vastaan. Bolgilla on jokaisessa trilogian osassa eri näyttelijä. Näyttelijät ovat Conan Stevens, Lawrence Makoare ja John Tui.
Elokuvassa Viiden armeijan taistelu hän kuolee Legolasin tappamana.
Örkit ja hiidet > Moria > Yazneg

Vain Peter Jacksonin elokuvatrilogiassa esiintynyt örkki ja Azogin oikea käsi metsästysjoukoissa. Hänen johtamansa hukilla ratsastava joukko jahtasi Thorin Tammikilpeä ja tämän retkikuntaa, mutta velho Radagastin sekä Rivendellin haltioiden avustuksella retkikunta pääsi turvaan Yaznegin joukoilta. Rangaistuksena epäonnistumisesta Azog antoi hukkien raadella Yaznegin kuoliaaksi. Yaznegia näytteli elokuvissa uusiseelantilainen näyttelijä John Rawls.
Örkit ja hiidet > Moria > Fimbul

Vain Peter Jacksonin elokuvatrilogiassa esiintynyt örkki, joka elokuvassa Odottamaton matka nähtiin osana Azogin ja myöhemmin Bolgin metsästysjoukkoja. Elokuvassa Smaugin autioittama maa Fimbulin surmasi Legolas. Fimbulia näytteli elokuvissa Stephen Ure.
Örkit ja hiidet > Moria > Narzug

Vain Peter Jacksonin elokuvatrilogiassa esiintynyt örkki, joka kuului Azogin ja myöhemmin Bolgin metsästysjoukkoihin. Hän on ryhmästään ainut örkki, joka puhui elokuvassa westronia. Elokuvassa Smaugin autioittama maa Narzug jäi metsähaltioiden vangiksi ja kuulusteltuaan tätä jonkin aikaa Thranduil surmasi hänet. Narzugia näytteli elokuvissa Ben Mitchell.
Örkit ja hiidet > Rautapiha > Lurtz

Vain elokuvassa esiintynyt Rautapihan ensimmäinen uruk-hai. Hän johti muut urukit Sormuksen Saattueen kimppuun Amon Henillä. Taistelussa hän ampui kolme nuolta Boromirin rintaan (kirjassa Aragorn löysi Boromirin ruumiin, kun örkit olivat jo lähteneet), ja olisi surmannut hänet neljännellä, ellei Aragorn olisi tullut väliin. Hän voitti Lurtzin miekkataistossa, minkä jälkeen Uglúkista tuli uruk-hai -lauman komentaja.
Örkit ja hiidet > Rautapiha > Uglúk

Uruk-hai -lauman komentaja (kirjassa alun perinkin, elokuvassa Lurtzin kuoltua), joka vei Merriä ja Pippiniä kohti Rautapihaa. Éomerin johtamat Rohanin ratsastajat kuitenkin saarsivat ja tuhosivat örkkilauman. Merri ja Pippin pääsivät pakoon, mutta yksikään örkki ei jäänyt henkiin. Elokuvassa Uglúkin loppua ei näytetä, mutta kirjassa sanottiin Éomerin käyneen kaksintaistelun hänen kanssaan ja surmanneen örkin. Kirjassa sanotaan että örkkien polttamisesta jääneiden tuhkakasojen keskellä olisi ollut seiväs jonka kärkeen oli isketty suuren örkin pää - ilmeisesti Uglúkin pää.
Örkit ja hiidet > Rautapiha > Shârku

Vain elokuvassa esiintynyt hukanratsastajalähde?, joka johti hyökkäystä Théodenin ja rohirrimin kimppuun, jotka olivat siirtymässä turvaan Helmin syvänteeseen. Taistelun aikana Shârku surmasi useita ihmisiä ja törmäsi Aragorniin, joka jäi kiinni Shârkun hukan hihnasta. Shârku kaatui pois kyydistä vakavasti haavoittuneena, mutta Aragorn putosi hukan kanssa jyrkänteeltä. Shârku luuli hänen kuolleen, vaikkei asia näin ollut, ja kertoi tämän Legolakselle ja Gimlille. Tämän sanottuaan Shârku kuoli haavoihinsa nauraen pilkallisesti.
Örkit ja hiidet > Mordor > Grishnâkh

Sauronin lähettämän örkkijoukon komentaja, joka liittyi Uglúkin johtamaan uruk-haihin. Elokuva ja kirja ovat hahmon suhteen hiukan ristiriidassa, mutta molemmissa versioissa hän oli riidoissa Uglúkin kanssa ja yritti ottaa Merrin ja Pippinin kiinni lähellä Fangornin metsää. Kirjassa hän kuoli Rohanin ratsuväen hyökkäykseen, mutta elokuvassa hän ajoi hobitteja takaa metsään ja sai surmansa Puuparran jalasta.
Örkit ja hiidet > Mordor > Gothmog

Eri henkilö kuin balrog Gothmog. Hän oli epämuodostunut örkkikomentaja. Kirjassa hänen rodustaan ei ole varmaa tietoa, mutta elokuvaan tarvittiin Mordorin armeijan komentaja, koska Angmarin noitakuningas ei ollut sopiva tähän tehtävään ja niin Gothmogista tehtiin örkki.lähde? Gothmog komensi Minas Tirithiin hyökännyttä armeijaa sen tuhoutumiseen asti, ja Kuninkaan paluun erikoispidennetyssä versiossa hänet surmaavat Aragorn ja Gimli. Gothmogin nimi tarkoittaa "Johtajaääntä".lähde?
Örkit ja hiidet > Mordor > Shagrat

Cirith Ungolin tornin päällikkö, joka riitaantui Morgulin örkkipäällikön Gorbagin kanssa kun Frodo Reppuli ja Samvais Gamgi olivat saapuneet Mordoriin. Kun Frodo oli joutunut Lukitarin saaliiksi, Shagratin ja Gorbagin komppaniat löysivät hänet Cirith Ungolin solasta. Frodo vietiin Cirith Ungolin torniin, ja siellä Shagrat riisui hänen mithril-paitansa. Gorbag joukkoineen huomasi haarniskan ja halusi saada sen itselleen. Käytiin taistelu jonka lopputuloksena kummankin joukot saivat surmansa. Lopuksi Shagrat surmasi Gorbagin ja vei mithril-haarniskan Mustaan Torniin.
Örkit ja hiidet > Mordor > Gorbag

Minas Morgulin örkki, joka lähti armeijoineen Morgulin noitakuninkaan käskystä Cirith Ungoliin ja törmäsi siellä Shagratin armeijaan. Cirith Ungolin tornissa Gorbag nousi kapinaan ja yritti tappaa Shagratin mutta ei onnistunut ja Shagrat kuristi Gorbagin. Gorbag ei kuitenkaan kuollut niin kuin Shagrat luuli, ja myöhemmin Gorbag aikoi vielä uudestaan surmata Shagratin keihäällä. Jälleen hän epäonnistui ja tällä kertaa Shagrat iski häntä veitsellä kurkkuun ja pilkkoi hänen ruumiinsa puukolla.
Haltiat > Synkmetsä > Galion

Kuningas Thranduilin hovimestari. Juotuaan kuninkaan vartijoiden päällikön Elrosin kanssa liikaa viiniä he nukahtivat, mikä antoi Bilbolle mahdollisuuden varastaa avaimet ja vapauttaa Thorin Tammikilven ja muut kääpiöt haltioiden vankityrmistä.
Peter Jacksonin Hobitti-elokuvissa Galionia näyttelee Craig Hall.
Haltiat > Synkmetsä > Tauriel

Tauriel on vain elokuvissa esiintyvä Synkmetsän haltioiden vartion kapteeni. Hänen nimensä tarkoittaa Synkmetsän tytärtä. Tauriel on kaunis salohaltianainen, joka on seikkailunhaluinen ja luottaa kääpiöihin enemmän kuin muut kansansa jäsenet. Elokuvassa Smaugin autioittama maa hän pelastaa kahdesti kääpiö Kílin hengen ja he rakastuvat toisiinsa. Taurielia näyttelee Evangeline Lilly.
Haltiat > Synkmetsä > Elros

Eri henkilö kuin puolihaltia Elros. Synkmetsän salohaltioihin kuuluva Elros on vain Peter Jacksonin elokuvissa esiintynyt vartija, joka vahti tyrmiä, joihin Thorin Tammikilven retkikunnan jäsenet olivat vangittuja. Hänen ja Galionin nukahtaminen viinin vaikutuksen vuoksi antoi retkikunnalle mahdollisuuden paeta. Elrosia näyttelee Robin Kerr.